Diari Oficial de la Generalitat Valenciana


Sumari del DOGV 6481, del 16-03-2011 (2011/3012)

ORDE 6/2011, d'1 de març, de modificació de l'Orde 30/2010, de 3 d'agost de 2010, de la Conselleria d'Agricultura, Pesca i Alimentació, per la qual s'aprova el text del Reglament sobre Producció i Etiquetatge dels Productes Ecològics i del Comité d'Agricultura Ecològica de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2011/03/01/6b/dof/vci/html**

### Dades del document

Número de DOGV
:   6481

Data del DOGV
:   16-03-2011

Secció del DOGV
:   I. DISPOSICIONS GENERALS

Número del document
:   2011/3012


Data del document
:   01-03-2011

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * reglament intern
    * legislació
    * producte agrícola
    * agricultura biològica
    * etiquetatge

ORDE 6/2011, d'1 de març, de modificació de l'Orde 30/2010, de 3 d'agost de 2010, de la Conselleria d'Agricultura, Pesca i Alimentació, per la qual s'aprova el text del Reglament sobre Producció i Etiquetatge dels Productes Ecològics i del Comité d'Agricultura Ecològica de la Comunitat Valenciana.  
  
 [2011/3012]  
 El Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana, publicat en el Diari Oficial de la Comunitat Valenciana, número 5639, de 14 de novembre de 2007, modificat per mitjà del Decret 46/2010, de 12 de març, del Consell (DOCV núm. 6228, de 17.03.2010), es preveu en l'article 7 com a membre de l'òrgan de gestió el secretari/a del Ple, i en un apartat diferent de l'esmentat article es preveu la possibilitat de comptar amb un gerent que exercisca les funcions que en cada cas se li assignen.   
En l'Orde 30/2010, de 3 d'agost de 2010, de la Conselleria d'Agricultura, Pesca i Alimentació, per la qual s'aprova el text del Reglament sobre Producció i Etiquetatge dels Productes Ecològics i del Comité d'Agricultura Ecològica de la Comunitat Valenciana (DOCV núm. 6337, de 20.08.2010), s'establix la circumstància específica de la concurrència de la condició de secretari del Ple i director gerent del CAECV en la mateixa persona.   
El CAECV, amb l'acord previ del Ple, ha formulat davant de la Direcció General de Comercialització la petició de la modificació del seu reglament en relació a la desaparició d'eixa circumstància específica de concurrència abans esmentada, a l'efecte de millora en el règim intern del funcionament del Consell Regulador.   
Per tot allò que s'ha exposat a proposta del Comité d'Agricultura Ecològica de la Comunitat Valenciana, en l'exercici de les funcions que em conferix l'article 28.e de la Llei 5/1983, de 30 de desembre, del Consell,  
  
ORDENE  
  
Article únic. Modificació de l'orde  
Es modifiquen els articles 19, 21, 22, 23 i 26 de l'Orde 30/2010, de 3 d'agost de 2010, de la Conselleria d'Agricultura, Pesca i Alimentació, per la qual s'aprova el text del Reglament sobre Producció i Etiquetatge dels Productes Ecològics i del Comité d'Agricultura Ecològica de la Comunitat Valenciana, i s'introduïx en esta orde un nou capítol VII que conté l'article 35, en els termes fixats en l'annex.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o d'un rang inferior que s'oposen a açò que es disposa en esta orde.  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 1 de març de 2011  
  
La consellera d'Agricultura, Pesca i Alimentació,   
MARITINA HERNÁNDEZ MIÑANA  
  
  
Annex  
  
L'Orde 30/2010, de 3 d'agost de 2010, de la Conselleria d'Agricultura, Pesca i Alimentació, per la qual s'aprova el text del Reglament sobre Producció i Etiquetatge dels Productes Ecològics i del Comité d'Agricultura Ecològica de la Comunitat Valenciana queda modificada de la manera següent:  
  
Primer. L'article 19. Estructura, organització i funcionament, queda redactat de la manera següent:  
«1. El CAECV s'estructura en els òrgans següents:  
a) L'Òrgan de Gestió del CAECV.  
b) L'Òrgan de Control del CAECV.  
2. L'Òrgan de Gestió del CAECV estarà constituït per:  
a) El Ple.  
b) El/la president/a.  
c) El/la vicepresident/a, triat/da entre els vocals de la mateixa manera que el/la president/a.  
d) El/la tresorer/a, triat/da entre els vocals de la mateixa manera que el/la president/a.  
e) El/la secretari/a.  
f) La Comissió Permanent.  
g) El Comité de Parts.  
3. L'Òrgan de Control estarà constituït per:  
a) La Direcció de Certificació.  
b) El cos d'auditors.  
4. El CAECV ha de comunicar a la conselleria competent en matèria d'agricultura i alimentació, la seua composició així com les modificacions que es puguen produir.  
5. Per al compliment de les seues finalitats, el CAECV comptarà amb el personal necessari d'acord amb les plantilles aprovades i que figuren dotades en el seu pressupost.  
El CAECV podrà contractar personal adequat per a efectuar treballs extraordinaris sempre que tinga dotació pressupostària aprovada per a este concepte.  
A tot el personal del CAECV li serà aplicable la legislació laboral, es podrà regir per les mateixes normes establides en el conveni col·lectiu del personal laboral al servici de la Generalitat per mitjà dels procediments d'adhesió o extensió de convenis recollits en la normativa corresponent, i sense perjudici que es poguera derivar de la seua negociació col·lectiva. En cap cas l'esmentat personal del CAECV tindrà la consideració de personal al servici de l'administració de la Generalitat.  
  
6. El CAECV comptarà amb una estructura administrativa de caràcter executiu.  
7. El CAECV podrà comptar amb un director gerent, amb les funcions previstes en l'article 35 d'esta orde.  
8. El CAECV descriurà el seu sistema de qualitat i el seu sistema de control i certificació en el manual de qualitat, en compliment dels requisits de la norma UNE-EN 45779 o norma que la substituïsca.»  
  
Segon. L'article 21. El Ple, queda redactat de la manera següent:  
  
«1. Els membres de l'Òrgan de Gestió del CAECV als quals es fa referència en l'article 20.2 es reuniran en Ple i en comissions.  
2. El Ple estarà constituït per:  
a) El/la president/a. Triat/da d'acord amb allò que es disposa en l'article 7, apartat 3, del Decret 222/2007, de 9 de novembre, del Consell, en la seua redacció vigent.   
b) Pel sector productor, cinc vocals en representació dels operadors inscrits en el Registre d'Operadors Titulars d'Explotacions Agropecuàries (Productors).   
c) Pel sector elaborador, cinc vocals: quatre en representació del subsector de titulars d'empreses d'elaboració, manipulació, envasament, emmagatzemament i exportació triats d'entre els operadors inscrits en el Registre d'Operadors Titulars d'Empreses d'Elaboració, Manipulació, Envasament, Emmagatzemament, Exportació i/o Comercialització de Productes Ecològics (Empreses); i un, en representació del subsector d'empreses importadores a tercers països triat d'entre els operadors inscrits en el Registre d'Operadors Titulars d'Empreses Importadores de Països Tercers (Importadors).   
d) El/la directora/a general competent en matèria de qualitat agroalimentària, o qui este/a designe formarà part del Ple, amb veu però sense vot, en qualitat de representant de la conselleria competent en matèria d'agricultura i alimentació.   
e) El/la directora/a general competent en matèria de medi ambient, o qui este/a designe formarà part del Ple, amb veu però sense vot, en qualitat de representant de la conselleria competent en matèria de medi ambient.   
f) El secretari del Ple.  
3. Per cada un dels càrrecs de vocals electes del CAECV es designarà un suplent, triat de la mateixa manera que el titular. En cas que l'elecció de president recaiga en un vocal del Ple, la plaça de vocal que quede vacant serà ocupada pel suplent del president.  
4. Produirà una vacant el vocal:  
a) Que durant el període de vigència del seu càrrec li siga retirada la certificació per infracció greu en el compliment dels requisits exigits en la normativa comunitària, estatal o autonòmica vigent en matèria de producció ecològica, així com en les matèries que regula este reglament o la resta de condicions tècniques aprovades pel CAECV.  
b) Que represente una entitat que durant l'esmentat període li haja sigut retirada la certificació per una infracció greu en el compliment dels requisits exigits en la normativa comunitària, estatal o autonòmica vigent en matèria de producció ecològica, així com en les matèries que regula este reglament o la resta de condicions tècniques aprovades pel CAECV.  
c) A petició pròpia o de l'entitat que el va proposar, i una vegada acceptada la seua dimissió pel Ple o efectuada, si s'escau, la comunicació per aquella entitat proponent.  
d) Per absència injustificada a tres sessions consecutives o cinc alternes, prèvia realització d'un procediment contradictori, tot això a l'efecte de salvaguardar la garantia de defensa dels afectats.  
e) Per produir una vacant en els registres del CAECV.»  
  
Tercer. L'article 22. El funcionament del Ple i comissions, queda redactat de la manera següent:  
«1. El Ple es reunirà quan el convoque el president, bé per iniciativa pròpia o a petició d'una quarta part dels vocals. Serà obligatori celebrar sessió, almenys, una vegada al trimestre.  
2. Les sessions del Ple del CAECV es convocaran amb huit dies d'antelació, almenys, i s'ha d'adjuntar a la citació l'orde del dia per a la reunió, prèviament assenyalat. En cas de necessitat, quan així ho requerisca la urgència de l'assumpte segons el parer del president, se citarà els vocals per fax o un altre mitjà tècnic que deixe constància de la seua recepció, amb vint-i-quatre hores d'anticipació, com a mínim.   
En tot cas, el Ple del CAECV quedarà vàlidament constituït quan estiguen presents la totalitat dels seus membres i així ho acorden per unanimitat.  
3. El vot dels membres del Ple és personal i intransferible, i no pot ser delegat en cap cas i només es pot emetre en la sessió corresponent.  
  
4. Els acords del Ple de l'Òrgan de Gestió del CAECV s'adoptaran per majoria de membres presents. Perquè els acords es consideren vàlids serà necessari que estiguen presents més de la mitat dels qui componguen el Ple. El president tindrà vot de qualitat.  
5. Per a resoldre qüestions de tràmit o en aquells casos en què s'estime necessari, es podrà constituir una Comissió Permanent que estarà formada pel/la president/a, el/la secretari/a del Ple i tres vocals titulars designats pel Ple. En la sessió en què s'acorde la constitució de l'esmentada Comissió Permanent s'acordaran també les missions específiques que li competixen i les funcions que exercirà.  
6. El Ple de l'Òrgan de Gestió del CAECV podrà establir les comissions que crega oportunes per a resoldre assumptes concrets de la seua especialitat. Les resolucions que adopten les comissions seran comunicades al Ple.  
7. El Ple podrà crear comités necessaris per a la implantació del sistema de qualitat del CAECV, i definirà les seues funcions en el manual de qualitat del CAECV.  
8. En tot allò que no s'establix en este reglament, respecte al funcionament del Ple i de la Comissió, s'aplicarà supletòriament allò que s'ha establit per als òrgans col·legiats en la normativa reguladora del règim jurídic de les administracions públiques i del procediment administratiu comú.»   
  
Quart. L'article 23. President, queda redactat de la manera següent:  
«Article 23. President/a del CAECV  
1. Serà nomenat pel titular de la conselleria competent en matèria d'agricultura i alimentació de la Generalitat a proposta del Ple, d'acord amb allò que es preveu en l'article 7, apartat 3, del Decret 222/2007, de 9 de novembre, en la redacció feta pel Decret 46/2010, de 12 de març, del Consell.  
2. El seu nomenament serà publicat en el Diari Oficial de la Comunitat Valenciana.  
3. El president té la representació legal del CAECV i presidix habitualment tots els seus òrgans i exercirà les funcions de president del Ple de l'Òrgan de Gestió.  
4. El president té encomanades les funcions següents:  
a) La representació legal del CAECV, inclosos els supòsits de procediments judicials. Esta representació podrà ser delegada de manera expressa en el vicepresident, en els casos que siga necessari.  
b) Fer complir i complir les disposicions legals i reglamentàries, de caràcter general i específiques, d'aplicació al CAECV.  
c) Administrar els ingressos i els fons del CAECV i ordenar els pagaments. L'ordenació dels pagaments que es faran amb la firma mancomunada del president, i la del vicepresident o la del tresorer.  
d) Convocar i presidir les sessions del Ple de l'Òrgan de Gestió del CAECV, assenyalar l'orde del dia de les sessions, sotmetre a la decisió d'este els assumptes de la seua competència i ordenar l'execució dels acords adoptats.  
e) Proposar al Ple la contractació, suspensió i renovació del personal del CAECV, previ assessorament i informes que es requerisquen. En el cas del personal de qualsevol àrea relacionada amb el control i la certificació, la contractació, renovació o suspensió s'efectuarà a proposta del director gerent.  
f) Procurar la publicació dels acords que adopte el CAECV de coneixement necessari per a tots els operadors inscrits, i remetre a la conselleria competent en matèria d'agricultura i alimentació còpia dels esmentats acords per a la seua publicació i compliment general, sense perjudici de remetre aquells altres que per la seua rellevància i importància hagen de ser coneguts per l'administració competent.  
g) Elaborar informes verbals o escrits al Comité per al seu estudi i aprovació, i comptarà, per a això, amb els informes complementaris d'assessors que estimen pertinents.  
h) Ordenar i vigilar l'execució dels acords adoptats.  
i) Organitzar l'àrea de comunicació, promoció i relacions institucionals i totes aquelles àrees que no estiguen relacionades amb les activitats de control i certificació dels titulars dels registres.  
j) Qualssevol altres funcions o competències no atribuïdes expressament a altres òrgans de gestió.  
k) Aquelles altres funcions que el CAECV acorde o que li encomane la conselleria competent en matèria d'agricultura i alimentació.   
  
5. La duració del mandat del president serà de quatre anys, i podrà ser reelegit.  
6. El president cessarà per expiració del terme del seu mandat, per pèrdua de confiança o a petició pròpia, i una vegada acceptada la seua dimissió pel Ple de l'Òrgan de Gestió del CAECV i ratificada l'esmentada acceptació per la conselleria competent en matèria d'agricultura i alimentació. Pel que fa al cessament per pèrdua de confiança, caldrà ajustar-se a allò que es preveu en l'article 7, apartat 4, del Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana.  
7. En el cas de cessament o defunció, el Ple de l'Òrgan de Gestió del CAECV, en el termini d'un mes, proposarà a la conselleria competent en matèria d'agricultura i alimentació de la Generalitat la designació de nou president, el mandat del qual serà només pel temps que li restava al president anterior. Les sessions del CAECV en les quals s'estudie la proposta de nou president seran presidides pel vicepresident.»  
  
  
Quint. L'Article 26, queda redactat de la manera següent:  
«Article 26. El/la secretari/a del Ple  
1. El Ple tindrà un/a secretari/a del Ple que tindrà les funcions següents:   
a) Preparar els treballs del Ple i tramitar l'execució dels seus acords.  
b) Cursar convocatòries, estendre actes, emetre certificats i custodiar llibres i documentació del Ple.  
c) Desenvolupar les funcions pròpies del seu treball o les que li encomane el Ple o el president.  
2. El secretari del Ple ho serà de qualsevol dels òrgans col·legiats del CAECV.»  
  
Sexta. S'hi afig un nou capítol VII, format per l'article 35, adopta la redacció següent:  
«Article 35. El director del CAECV  
El CAECV tindrà un director gerent, que dependrà del president, que tindrà com a comeses específiques les següents:   
a) Haurà de definir i documentar el sistema de qualitat del CAECV. El sistema de qualitat estarà documentat pel manual de qualitat del CAECV i els procediments generals i específics establits d'acord amb la norma UNE-EN 45830 o norma que la substituïsca.   
b) La direcció del personal administratiu.   
c) L'organització i la direcció, seguint les directrius generals marcades pel CAECV, dels servicis administratius i tècnics del CAECV, del funcionament dels quals serà responsable davant del Ple del CAECV.   
  
d) L'avaluació i el seguiment de les tasques pròpies del CAECV encarregades a organismes aliens al CAECV, si és procedent.   
e) Vetlar pel correcte compliment de la normativa vigent en matèria de producció agroalimentària ecològica.   
f) La gestió econòmica del CAECV, elaborarà els avantprojectes de pressupost i la memòria anual.   
g) La confecció de la informació tècnica sol·licitada pel CAECV.   
  
h) Les funcions que li encomane el president relacionades amb els assumptes de la competència del CAECV.   
i) Participar, a requeriment del president, en les sessions del Ple amb veu però sense vot.»


Còpia Permalink ELI